24MOC-142

Nafarroako Alderdi Sozialista talde parlamentarioko eledun Ramón Alzórriz Goñik, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko. Mozioaren bidez, Espainiako Gobernua premiatzen da bankaren eta energia-enpresa handien gaineko zergak berrikus ditzan, zergok estatuko tributu-sisteman izaera iraunkorrez sar daitezen.

Jarraipena eginen duen batzordea: Ekonomia eta Ogasuna

Zioen azalpena

Bankaren eta energia-enpresa handien gaineko zergak aparteko izaeraz ezarri ziren energia-krisiaren ondorioak arintzeko; hasiera batean, bi ekitalditarako ezarri nahi izan ziren –2022rako eta 2023rako–, baina ikusita bi enpresa-talde horiek etekin handia atera dutela energia-eta inflazio-krisitik, beste urtebeterako luzatu ziren.

Horiek onetsi ondoren, Nafarroa-Estatua Hitzarmen Ekonomikoaren Batzorde Koordinatzailean erabaki zen Estatuak Nafarroako Foru Komunitatea konpentsatuko zuela, figura horien bidez sortutako diru-sarreren % 1,6 finantzatuta, zenbateko hori ekarpen ekonomikoan konpentsatuz.

Ideia bat egin dezagun, bi figura horien bidez Estatuan 2.859 milioi euro bildu ziren 2024an, aurreko urtean bildutakoaren zenbateko bertsua. Figuraz figura xehakatuta, kreditu-entitateen gaineko zergaren bidez 1.695 milioi euro bildu dira. Energia-enpresen gaineko zergaren bidez, berriz, 1.164 milioi euro. Neurri hori egokia izanaren froga da izan duen birbanaketa-inpaktuak ez diola kalterik egin bi sektore horien ez jarduerari berari, ez lehiari ez kaudimenari.

Figura horiek, zeinak 2022aren amaiera aldean onetsi baitziren, Gobernuaren politika fiskal zuzen eta progresiboaren baitan sartzen dira. Izan ere, ahalegin handiagoa eskatzen zaie gehien daukatenei, eta halatan, kreditu-entitateek eta energia-enpresek etekin-errekorreko zenbatekoak lortu dituztenez, koherentea da horiek ekarpen fiskal handiagoa egitea, herrialdeko gehiengo sozialarentzako zerbitzu publiko hobeagoak ekarriko dituena.

Horregatik guztiagatik, Nafarroako Alderdi Sozialista talde parlamentarioak honako mozio hau aurkeztu du:

1. Nafarroako Parlamentuak Espainiako Gobernua premiatzen du bankaren eta energia-enpresa handien gaineko zergak berrikus ditzan, zergok estatuko tributu-sisteman izaera iraunkorrez sar daitezen.
2. Nafarroako Parlamentuak Nafarroako Gobernua premiatzen du tributu-figura horiek Hitzarmen Ekonomikoaren esparruan harmonizatzea adostu dezan Estatuarekin, baldin eta Estatuaren tributu-sisteman izaera iraunkorrez sartzen badira.

Iruñean, 2024ko urriaren 29an

Foru parlamentaria: Ramón Alzórriz Goñi